Power Cupissa panostettu turvallisuuteen

09.06.2017

Fortum Power Cup varautui avajaispäivän torstain tapahtumiin korotetuin turvatoimin.

Isot kuorma-autot blokkasivat alueen tärkeimmän sisääntuloreitin, jotta asiaankuulumattomat eivät pääsisi ajamaan alueelle sisään.

Kuorma-autoja käytettiin esimerkiksi JVG:n konsertin ja armeijan valatilaisuuden aikana, kun suuri määrä nuoria oli kokoontunut samalle aukiolle. Näky oli samalla hätkähdyttävä ja voimakas.

-Ajatus kuorma-autojen käyttämisestä syntyi yhteistyössä viranomaisten kanssa, tapahtuman turvallisuuspäällikkö Janne Herkama kertoo.

-Haluamme antaa ihmisille tunteen, että he voivat osallistua tapahtumaan turvallisin mielin.

Power Cupiin osallistuu tänä vuonna 865 juniorijoukkuetta. Tapahtumaan odotetaan yli kymmentä tuhatta ihmistä.

Ennen turnausta järjestäjät saivat lukuisia kyselyitä turvallisuusjärjestelyistä. Tämä ei ole ihme, sillä esimerkiksi Manchesterin, Lontoon, Nizzan ja Pariisin terrori-iskut ovat herättäneet huolen joukkotapahtumien turvallisuudesta.

-Kysyimme etukäteen poliisilta arviota, voimmeko järjestää tapahtuman. He eivät nähneet sille estettä.

-Suunnittelimme Power Cupia vuoden ajan yhdessä poliisin ja turvallisuusviranomaisten kanssa. Olemme ottaneet huomioon heiltä tulleet ohjeistukset. Olemme kokeneet dialogin erittäin hyväksi. Olemme panostaneet turvallisuusasioihin mieluummin hieman liikaa kuin liian vähän, Herkama sanoo.

Herkama kertoo, että he ovat lisänneet järjestyksenvalvojien määrää. Erityisesti on panostettu ammattimaisiin turvallisuusvalvojiin.

-Ammattilainen osaa kuitenkin nähdä yleisötapahtumat omilla harjaantuneilla silmillään.

-Tavoitteemme on ollut järjestää paras ja turvallisin Power Cup, mitä tähän asti on järjestetty. Toistaiseksi eteemme ei ole tullut mitään huolestuttavaa, Herkama sanoo.

Lisätiedot: Tapahtumapäällikkö Päivi Harri, 046 812 9008

Takaisin